钦定古今图书集成/明伦汇编/氏族典/第101卷 > 《廖用贤尚友录》 > 齐豹
## 钦定古今图书集成/明伦汇编/氏族典/第101卷 > 《廖用贤尚友录》 > 齐豹

按《春秋臣传》：齐豹，卫司寇也。齐恶之子公孟絷狎齐
豹，夺之司寇，与鄄公子朝通于襄夫人宣姜，惧而欲
以作乱。初，豹见宗鲁于公孟，为骖乘焉。将作乱而谓
之曰：“‘公孟之不善，子所知也。勿与乘，吾将杀之’。对曰：
‘吾由子事公孟，子假吾名焉，故不吾远也。虽其不善，
吾亦知之。抑以利故不能去，是吾过也。今闻难而逃，
是僭子也。子行事乎，吾将死之。以周事子，而归死于
公孟，其可也’。”《昭二十年》六月丙辰，卫侯在平寿，公孟
有事于盖获之门外，齐子氏帷于门外而伏甲焉。公
孟出，齐氏用戈击公孟，宗鲁以背蔽之，断肱以中公
孟之肩，皆杀之。卫侯以北宫氏伐齐氏，灭之。